Liggaam in brandende kar nog nie geïdentifiseerArgieffoto: SAPD/Facebook Die man wie se liggaam Maandagoggend in die kattebak van ŉ uitgebrande motor in Floridapark, Johannesburg, gevind is, is nog nie amptelik geïdentifiseer nie. “Ons wag vir forensiese toetse om die identiteit van die persoon te bepaal, aangesien hy onherkenbaar verbrand het. Dit kan ŉ paar dae neem,” het maj. Mack Mngomezulu, polisiewoordvoerder, gesê. Die polisie moet steeds vasstel of die man dieselfde persoon is waaraan ŉ maatskappy ŉ maatskappymotor toegeken het. The Star het die man Dinsdag as Gerard Sadan geïdentifiseer. Hy laat ŉ 20-jarige seun en 17-jarige dogter agter. Maroela Media het Maandag berig die polisie ondersoek ŉ saak van moord. “Die motor het steeds gebrand toe die polisie by die toneel opgedaag het,” het Mngomezulu toe gesê. “Die man se liggaam is in die kattebak aangetref nadat die brand geblus is. Sy hande was agter sy rug vasgebind.” Mngomezulu het gesê die motief vir die moord is nog nie bekend nie. “Die oorsaak van die man se dood moet nog bepaal word. Die liggaam is onherkenbaar verbrand.” Die polisie is 04:00 na die toneel in Kerkstraat ontbied. Hulle kon sover vasstel dat die motor aan ŉ chemiese maatskappy in Randburg behoort. “Dit is onduidelik of die man ŉ werknemer by die maatskappy was. Sy identiteit sal deur verdere ondersoek bepaal word,” het Mngomezulu bygevoeg. Die Johannesburgse nooddienste het vroeër gesê daar was niemand anders naby die voertuig toe hulle by die toneel opgedaag het nie.